Riżoluzzjoni tal-Parlament Ewropew dwar l-aspetti istituzzjonali tal-kapaċita ta' l-Unjoni Ewropea li tintegra Stati Membri ġodda (2006/2226(INI))



Official Journal 317 E , 23/12/2006 P. 0485 - 0490



20061223 P6_TA(2006)0569 L-aspetti istituzzjonali tal-kapaċità ta' l-Unjoni Ewropea li tintegra Stati Membri ġodda Riżoluzzjoni tal-Parlament Ewropew dwar l-aspetti istituzzjonali tal-kapaċita ta' l-Unjoni Ewropea li tintegra Stati Membri ġodda (2006/2226(INI)) Il-Parlament Ewropew, - wara li kkunsidra l-Artikolu 49 tat-Trattat ta' l-Unjoni Ewropea, - wara li kkunsidra l-konklużjonijiet tal-Presidenza tal-laqgħat tal-Kunsill Ewropew li saru f'Ġunju 1993 f'Kopenħagen, f'Diċembru 1995 f'Madrid, f'Diċembru 1997 fil-Lussemburgu, f'Ġunju 2003 f'Tessaloniki, u f'Diċembru 2004, f'Ġunju 2005 u f'Ġunju 2006 fi Brussell, - wara li kkunsidra l-Karta tad-Drittijiet Fundamentali ta' l-Unjoni Ewropea, - wara li kkunsidra d-dokument strateġiku dwar it-tkabbir ta' l-2005 tal-Kummissjoni (COM(2005)0561), - wara li kkunsidra r-riżoluzzjoni tiegħu tat- 12 ta' Jannar 2005 dwar it-Trattat li jistabbilixxi Kostituzzjoni għall-Ewropa [1], - wara li kkunsidra r-riżoluzzjoni tiegħu tat- 28 ta' Settembru 2005 dwar il-bidu tan-negozjati mat-Turkija [2], - wara li kkunsidra l-oqfsa tan-negozjati għat-Turkija u għall-Kroazja adottati mill-Kunsill fit- 3 ta' Ottubru 2005, - wara li kkunsidra r-riżoluzzjoni tiegħu tas- 19 ta' Jannar 2006 dwar il-perjodu ta' riflessjoni: l-istruttura, is-suġġetti u l-kuntesti għal evalwazzjoni tad-dibattitu dwar l-Unjoni Ewropea [3], - wara li kkunsidra r-riżoluzzjoni tas- 16 ta' Marzu 2006 dwar id-dokument strateġiku dwar it-tkabbir ta' l-2005 tal-Kummissjoni [4], - wara li kkunsidra r-riżoluzzjoni tiegħu ta' l- 14 ta' Ġunju 2006 dwar l-istadji li jmiss għall-perjodu ta' riflessjoni u analiżi dwar il-Futur ta' l-Ewropa [5], - wara li kkunsidra r-riżoluzzjoni tiegħu tas- 27 ta' Settembru 2006 dwar il-progress tat-Turkija lejn l-adeżjoni [6], - wara li kkunsidra r-Regola 45 tar-Regoli ta' Proċedura tiegħu, - wara li kkunsidra r-rapport tal-Kumitat għall-Affarijiet Kostituzzjonali (A6-0393/2006), billi, A. il-Kunsill Ewropew tad- 19- 20 ta' Ġunju 2003 wera perspettiva Ewropea ċara lill-pajjiżi tal-Balkani tal-Punent, bl-isħubija fl-Unjoni bħala l-għan finali (l-aġenda ta' Tessaloniki), B. il-Kunsill Ewropew tas- 16- 17 ta' Ġunju 2005 afferma mill-ġdid l-impenn tiegħu għall-implimentazzjoni sħiħa ta' l-aġenda ta' Tessaloniki, u dak tal- 15- 16 ta' Ġunju 2006 afferma mill-ġdid il-ħsieb tiegħu li jżomm l-impenji eżistenti magħmulin mal-pajjiżi ta' l-Ewropa tax-Xlokk (it-Turkija u l-Kroazja, pajjiżi li għadhom qegħdin jinnegozjaw l-adeżjoni, l-ex Reppublika Jugoslava tal-Maċedonja/FYROM bħala pajjiż kandidat, u l-pajjiżi tal-Balkani tal-Puntent bħala kandidati potenzjali) rigward it-tkabbir, waqt li enfasizza l-ħtieġa li l-Unjoni "għandha l-kapaċita taħdem politikament, finanzjajrjament u istituzzjonalment waqt li tikber", C. il-Kunsill beda b'mod uffiċjali n-negozjati ta' l-adeżjoni mat-Turkija u mal-Kroazja fit- 3 ta' Ottubru 2005, D. il-Kunsill Ewropew tal- 15- 16 ta' Diċembru 2005 ta l-istatus ta' pajjiż kandidat lill-ex-Reppublika Jugoslava tal-Maċedonja/FYROM, E. sa mill-1993 il-konformità mal-kriterji kollha ta' Kopenħagen kienet il-bażi għall-adeżjoni fl-UE u għandha tibqa' hekk għall-sħubijiet tal-ġejjieni; F. il-kriterji ta' Kopenħagen isemmu wkoll bħala kunsiderazzjoni importanti "l-kapaċita ta' l-Unjoni li tassorbi membri ġodda, waqt li żżomm il-momentum ta' l-integrazzjoni Ewropea", G. il-kapaċita istituzzjonali ta' l-Unjoni li tintegra Stati Membri ġodda kienet diskussa dejjem iżjed fil-kuntest tat-tkabbir li jista' jsir wara l-adeżjoni tal-Bulgarija u tar-Rumanija, H. fir-riżoluzzjoni msemmija hawn fuq dwar id-dokument strateġiku dwar it-tkabbir ta' l-2005 l-Parlament Ewropew stieden lill-Kummissjoni sabiex sa l-aħħar ta' l-2006 tressaq rapport li jelenka l-prinċipji li fuqhom hija bbażata l-kapaċita ta' l-Unjoni li tassorbi Stati Membri ġodda, I. il-Kunsill Ewropew tal- 15- 16 ta' Ġunju 2006 ddeċieda li 'l-pass tat-tkabbir irid iqis il-kapaċita ta' l-Unjoni li tassorbi Stati Membri ġodda' u ddeċieda li jorganizza dibattitu f'Diċembru ta' l-istess sena 'dwar l-aspetti kollha tat-tkabbir tal-ġejjieni, inklużi l-kapaċita ta' l-Unjoni li tassorbi membri ġodda u metodi oħrajn ta' kif tista' tittejjeb il-kwalità tal-proċess tat-tkabbir ibbażati ta' l-esperjenzi pożittivi akkumulati s'issa', fuq il-bażi ta' rapport 'dwar l-aspetti rilevanti kollha li għandhom x'jaqsmu mal-kapaċita ta' l-Unjoni li tassorbi Stati Membri ġodda' li għandu jitressaq mill-Kummissjoni flimkien mar-rapport annwali tagħha dwar it-tkabbir u l-proċess ta' qabel l-adeżjoni, J. skond ir-rapport għandu "jkopri wkoll il-kwistjoni tal-perċezzjoni preżenti tat-tkabbir miċ-ċittadini u għandu jqis ukoll il-ħtieġa li jispejga l-proċess tat-tkabbir kif jixraq lill-pubbliku fl-Unjoni", K. il-Kunsill Ewropew tas- 16 u s- 17 ta' Diċembru 2004 fi Brussell stqarr li "n-negozjati dwar l-adeżjoni li għadhom ma nbdewx ta' pajjiżi kandidati li l-isħubija tagħhom jaf ikollha konsegwenzi finanzjarji sostanzjali, jistgħu jiġu konklużi biss wara li jkun ġie stabbilit il-Qafas Finanzjarju għall-perjodu li jibda fl-2014 flimkien ma' riformi finanzjarji konsegwenzjali possibbli", L. il-kunċett tal-kapaċita ta' integrazzjoni jinvoli l-isfida li l-UE tadatta ruħha sabiex takkomoda l-Membri l-ġodda tagħha; din l-isfida bħalissa għadu ma nstabx tarfha, speċjalment wara r-rifjut tat-Trattat Kostituzzjonali fi Franza u fl-Olanda, minħabba li dan it-trattat jippermetti lill-Unjoni Ewropea li taħdem b'mod effiċjenti u demokratiku, għalkemm l-isfida tar-riżorsi finanzjarji għad trid tiġi affrontata; M. hemm dibattitu li għadu għaddej dwar l-hekk-imsejjħa 'kapaċita ta' l-assorbiment' ta' l-Unjoni fil-kuntest tat-tkabbir tal-ġejjieni; N. il-President tal-Kummissjoni stqarr quddiem il-Parlament Ewropew li huwa jemmen li għandu jkun hemm arranġament istituzzjonali li jippreċedi kwalunkwe tkabbir futur, u esprima t-tama tiegħu li dak l-arranġament istituzzjonali, kif stabbilit mill-Kunsill Ewropew tal- 15- 16 ta' Ġunju 2006, jista' jinkiseb sa l-aħħar ta' l-2008, u b'hekk jippermetti lill-Unjoni li tirrispetta l-impenji tagħha lejn il-pajjiżi li qegħdin jinnegozjaw u lejn il-pajjiżi li nfetħilhom il-prospett ta' l-adeżjoni, O. l-arranġament istituzzjonali ta' dan it-tip huwa qabelxejn meħtieġ sabiex jinżamm il-momentum tal-Integrazzjoni Ewropea, kif osservat mill-Kapijiet ta' Stati u Gvernijiet waqt il-Kunsill Ewropew ta' Kopenħagen ta' l-1993, 1. Jirrimarka li t-tkabbir passat saħħaħ l-Unjoni, rawwem it-tkabbir ekonomiku, irrinforza l-irwol tagħha fid-dinja u stimula l-iżvilupp ta' politiki ġodda ta' l-UE; 2. ifakkar li l-idea tal-"kapaċita ta' l-assorbiment" ħarġet fil-beraħ għall-ewwel darba b'mod formali fl-1993, meta l-Kunsill Ewropew ta' Kopenħagen irrikonoxxa li, flimkien mal-kriterji politiċi u ekonomiċi li l-pajjiżi kandidati jridu jissodisfaw sabiex jissieħbu fl-Unjoni, "il-kapaċita ta' l-Unjoni li tassorbi membri ġodda, waqt li żżomm il-momentum ta' l-integrazzjoni Ewropea' tikkostitwixxi wkoll 'kunsiderazzjoni importanti fl-interess ġenerali ta' l-Unjoni u tal-pajjiżi kandidati"; 3. Ifakkar li minkejja li kull tkabbir ta' l-Unjoni ġab bidliet fil-qafas istituzzjonali, politiku u finanzjarju tagħha, bidliet bħal dawn ma kinux biżżejjed sabiex jippreservaw l-effettività tal-proċedura tat-teħid tad-deċiżjonijiet ta' l-UE; 4. Jidhirlu li t-terminu "kapaċita ta' l-assorbiment" ma jwassalx b'mod adegwat l-idea li jrid jesprimi, għax l-UE bl-ebda mod ma tassorbi l-membri tagħha, u għalhekk jipproponi li din l-espressjoni tinbidel u ssir "kapaċita ta' integrazzjoni", li tirrifletti aħjar in-natura tas-sħubija fl-UE; 5. Jisħaq li "l-kapaċita ta' integrazzjoni" mhix kriterju ġdid applikabbli għall-pajjiżi kandidati iżda kundizzjoni għas-suċċess tat-tkabbir u ta' l-approfondiment tal-proċess ta' l-integrazzjoni Ewropea; ir-responsabbilità tat-titjib tal-"kapaċita ta' integrazzjoni" hija ta' l-Unjoni u mhux tal-pajjiżi kandidati; 6. Iqis li l-kunċett tal-"kapaċita ta' integrazzjoni" timplika li wara t-tkabbir: - l-istituzzjonijiet Ewropej se jkunu kapaċi jaħdmu tajjeb u jieħdu deċiżjonijiet b'mod effiċjenti u demokratiku skond il-proċeduri speċifiċi tagħhom, - ir-riżorsi finanzjarji ta' l-Unjoni se jkunu biżżejjed sabiex jiffinanzjaw b'mod xieraq l-attivitajiet tagħha, - l-Unjoni se tkun kapaċi tiżviluppa b'suċċess il-politiki tagħha u tilħaq l-għanijiet tagħha, sabiex issegwi l-proġett politiku tagħha; 7. Iqis li, sabiex tiżgura l-kapaċita tagħha ta' integrazzjoni, l-Unjoni trid tiddeċiedi dwar l-iskop u s-sustanza tar-riformi li teħtieġ tikseb qabel ma jsir xi tkabbir ieħor; l-evalwazzjoni tagħha f'dan ir-rigward għandha ssir matul l-istadji prinċipali tal-proċess tat-tkabbir, billi fost oħrajn jitqies l-impatt possibbli li l-Istati l-Membri l-ġodda se jkollhom fuq il-ħiliet istituzzjonali, finanzjarji u deċiżivi tagħha; 8. Jirrikonoxxi li l-Unjoni fil-mument tinsab f'diffikultà biex iżżomm l-impenji tagħha lejn il-pajjiżi ta' l-Ewropa tax-Xlokk, għax l-istruttura istituzzjonali, finanzjarja u politika tagħha mhix adattata għal tkabbir ulterjuri u teħtieġ li tittejjeb; Aspetti istituzzjonali tal-kapaċita ta' integrazzjoni 9. Jisħaq li qabel isir xi tkabbir ieħor huwa essenzjali li l-Unjoni tiġi rriformata sabiex tkun tista' taħdem b'mod iżjed effiċjenti, iżjed trasparenti u iżjed demokratiku; f'dan id-dawl, kwalunkwe tkabbir fil-ġejjieni se jeħtieġ ir-riformi istituzzjonali li ġejjin: a) l-adozzjoni ta' sistema ġdida ta' sistema ta' votazzjoni b'maġġoranza kwalifikata li żżid il-kapaċità tal-Kunsill li jieħu d-deċiżjonijiet; b) estensjoni sostanzjali tal-kwistjonijiet li tapplika għalihom il-votazzjoni b'maġġoranza kwalifikata; c) estensjoni sostanzjali tal-parteċipazzjoni tal-Parlament Ewropew, li ġġibu fuq livell indaqs mal-Kunsill, f'kwistjonijiet baġitarji u leġiżlattivi; d) modifika tas-sistema ta' rotazzjoni tal-Presidenzi tal-Kunsill Ewropew u tal-Kunsill; e) il-ħolqien tal-kariga ta' Ministru għall-Affarijiet Barranin; f) modifika ulterjuri tal-kompożizzjoni tal-Kummissjoni li tmur lil hinn minn dik stipulata mit-Trattat ta' Nizza; g) it-tisħiħ ta' l-irwol tal-President tal-Kummissjoni u l-infurzar mill-ġdid tal-leġittimità demokratika tiegħu/tagħha permezz ta' elezzjoni mill-Parlament Ewropew; h) estensjoni tal-ġurisdizzjoni tal-Qorti tal-Ġustizzja għall-oqsma kollha ta' l-attivitajiet ta' l-Unjoni, inklużi s-sorveljanza tar-rispett tad-drittijiet fundamentali; i) it-twaqqif ta' mekkaniżmi għall-involviment tal-parlamenti nazzjonali fl-isktuniju ta' l-azzjonijiet ta' l-Unjoni; j) it-titjib ta' arranġamenti ta' flessibilità bħala reazzjoni għall-possibilità li qiegħda tikber li mhux l-Istati Membri kollha jkunu jridu jew jistgħu jadottaw ċerti politiki fl-istess żmien; k) modifika tal-proċedura għall-emendar tat-Trattati, sabiex din titħaffef, tiġi iżjed effiċjenti u ssaħħaħ il-karattru demokratiku u t-trasparenza tagħha; l) tneħħija ta' l-"istruttura tal-pilastri" u s-sostituzzjoni tagħha b'entità waħda b'struttura unifikata u personalità legali; m) l-adozzjoni ta' klawsola li tippermetti lill-Istati Membri li joħorġu mill-Unjoni Ewropea; n) definizzjoni ċara tal-valuri li fuqhom l-Unjoni hija mwaqqfa, kif ukoll ta' l-għanijiet ta' l-Unjoni; o) definizzjoni ċara tal-kompetenzi ta' l-Unjoni u tal-prinċipji li jmexxu l-azzjonijiet u r-relazzjonijiet tagħha ma' l-Istati Membri; p) it-tisħiħ tat-trasparenza tal-proċess tat-teħid tad-deċiżjonijiet ta' l-Unjoni, b'mod partikulari permezz ta'l-iskrutinju pubbliku ta' l-attivitajiet tal-Kunsill meta jkun qiegħed jaġixxi bħala fergħa ta' l-awtorità leġiżlattiva; q) definizzjoni ċara u simplifikazzjoni ta' l-istrumenti li permezz tagħhom l-Unjoni teżerċita l-kompetenzi tagħha; Jirrimarka li dawn ir-riformi kollha diġà jinsabu fit-Trattat Kostituzzjonali, u li d-dħul fis-seħħ tagħhom jippermetti l-funzjonament adegwat ta' Unjoni ikbar u jiżgura l-kapaċità tagħha li tiddeċiedi b'mod effiċjenti u demokratiku; Aspetti rilevanti oħrajn tal-kapaċita ta' integrazzjoni 10. Jirrimarka li, apparti r-riformi istituzzjonali neċessarji, proċessi ta' tkabbir futuri ta' l-Unjoni se jeħtieġu modifiki f'aspetti importanti oħrajn ta' l-istruttura tagħha, bħal: a) l-adozzjoni tal-Karta tad-Drittijiet Fundamentali ta' l-Unjoni Ewropea u titjib tal-politiki ta' solidarjetà bejn l-Istati Membri; b) reviżjoni tal-qafas finanzjarju tagħha, inkluż fir-rigward tas-sistema ta' finanzjament tagħha, sabiex tadattaha għall-ħtiġijiet il-ġodda ta' Unjoni ikbar, billi tibni fuq ir-reviżjoni "sħiħa u globali" tal-Qafas Finanzjarju 2007-2013 diġà ppjanat għall-2008/2009 skond ir-riżoluzzjoni tal-Parlament Ewropew dwar L-Isfidi Politiċi u l-Mezzi Baġitarji ta' Ujoni ikbar 2007-2013 tat- 8 ta' Ġunju 2005 [7] u d-dispożizzjonijiet ta' l-Arranġament Interistituzzjonali dwar id-dixxiplina baġitarja u l-ġestjoni finanzjarja tajba tas- 17 ta' Mejju 2006 [8], c) definizzjoni ġdida ta' bosta mill-politiki tagħha, li wħud minnhom ġew implimentati ħamsin sena ilu, sabiex tkun tista' tkun implimentata l-istrateġija ta' Liżbona, tissaħħaħ il-ħila tagħha għall-azzjoni fix-xena internazzjonali u tadatta ruħha għall-isfidi l-ġodda li Unjoni ħafna akbar u diversa se jkollha tiffaċċja f'dinja globalizzata, d) infurzar mill-ġdid tal-Politika Ewropea għall-Viċinat, maħsuba biex tipprovdi strument xieraq sabiex jiġu stabbiliti relazzjonijiet ta' benefiċċju reċiproku ma' dawk il-pajjiżi Ewropej li ma jkollhom l-ebda prospetti immedjati li jissieħbu minħabba li ma jkunux jissodisfaw il-kundizzjonijiet għas-sħubija jew ikunu għażlu li ma jissiħbux; 11. Jisħaq li r-riformi msemmijin fuq jridu jimxu id f'id ma' sforzi sabiex tiżdied l-approvazzjoni pubblika għat-tkabbir u jfakkar fir-responsabbilità tal-mexxej Ewropej li jispjegaw lill-pubbliku l-għanijiet u l-vantaġġi reċiproċi tat-tkabbir u ta' l-unifikazzjoni ta' l-Ewropa; jappoġġja l-isforzi tal-Kummissjoni li tuża 'varjetà vasta ta' toroq sabiex tikkonumika l-politika ta' tkabbir tagħha u tirribatti l-ideat żbaljati permezz tal-provi', kif iddikjarat fid-dokument strateġiku dwar it-tkabbir ta' l-2005 hawn fuq imsemmi; 12. Jerġa jtenni, madankollu, li kwalunkwe deċiżjoni ta' l-UE sabiex iddaħħal Stati Membri ġodda tittieħed minn proċedura li fiha bosta salvagwardji, b'mod partikolari deċiżjoni unanima mill-Istati Membri kollha dwar il-ftuħ u l-għeluq tan-negozjati għall-isħubija, l-approvazzjoni tal-Parlament Ewropew u r-ratifikazzjoni ta' kull Trattat ta' Adeżjoni mill-Istati Membri kollha; 13. Jirrimarka li, f'kwalunkwe każ, l-iffirmar tat-Trattat ta' Adeżjoni mill-gvernijiet ta' l-Istati Membri jfisser li dawk il-gvernijiet ikunu kommessi b'mod sħiħ li jaġixxu jaġixxu b'mod li jiżguraw li l-proċess tar-ratifikazzjoni ta' dak it-Trattat jiġi konkluż b'suċċess, b'konformità mal-proċeduri fis-seħħ f'kull pajjiż; 14. Huwa tal-fehma li l-kunsens tal-Parlament Ewropew, meħtieġ biex il-Kunsill jaġixxi skond l-Artikolu 49 tat-Trattat UE dwar l-adeżjoni ta' stati membri ġodda, għandu japplika għad-deċiżjoni biex jinfetħu n-negozjati, kif ukoll biex jiġu konklużi; Konklużjonijiet 15. Jafferma mill-ġdid l-impenn tiegħu għat-tkabbir bħala opportunità storika sabiex jiġu żgurati l-paċi, is-sigurtà, id-demokrazija u l-istat tad-dritt, kif ukoll it-tkabbir ekonomiku u l-prosperità fl-Ewropa; jafferma mill-ġdid il-konvinzjoni tiegħu li t-tkabbir irid jimxi id f'id ma' l-approfondiment ta' l-Unjoni, sabiex l-għanijiet tal-proċess ta' l-integrazzjoni Ewropea ma jitpoġġewx f'periklu; 16. Jisħaq li l-Unjoni trid tkun kapaċi tadatta l-istruttura istituzzjonali, finanzjarja u politika tagħha fil-ħin sabiex tevita li tikkawża dewmien mhux mistenni fl-adeżjoni ta' pajjiżi kandidati ladarba jkun ġie stabbilit li jissodisfaw il-kundizzjonijiet kollha ta' l-isħubija; 17. Jafferma mill-ġdid li t-Trattat ta' Nizza ma jipprovdix bażi xierqa għal tkabbir ulterjuri; 18. Jafferma mill-ġdid l-appoġġ tiegħu għat-Trattat Kostituzzjonali, li diġà joffri soluzzjonijiet għall-biċċa l-kbira tar-riformi meħtieġa mill-UE sabiex iżżomm l-impenji preżenti tagħha għat-tkabbir u jikkostitwixxi espressjoni tanġibbli tar-relazzjoni bejn it-tkabbir u l-approfondiment, u jwissi li kwalunkwe tentattiv favur implimentazzjoni parzjali ta' partijiet mill-pakkett kostituzzjonali jista' jipperikola l-kompromess globali li fuqu huwa msejjes; 19. Jieħu nota ta' l-iskeda stabbilita mill-Kunsill Ewropew ta' l- 15- 16 ta' Ġunju 2006 sabiex tinstab soluzzjoni għall-kriżi kostituzzjonali sa mhux iżjed tard mit-tieni semestru ta' l-2008; 20. Jafferma mill-ġdid l-impenn tiegħu li jikseb arranġament kostituzzjonali għall-Unjoni Ewropea malajr kemm jista' jkun, u f'kull każ, qabel iċ-ċittadini ta' l-Unjoni jintalbu jivvotaw fl-Elezzjonijiet Ewropej fl-2009, sabiex l-Unjoni tkun tista' żżomm l-impenji tagħha lejn il-pajjiżi kandidati u tkun lesta li taċċettahom bħala Stati Membri; * * * 21. Jagħti istruzzjonijiet lill-President tiegħu biex iressaq din ir-riżoluzzjoni lill-Kunsill, lill Kummissjoni, lill-parlamenti u lill-gvernijiet ta' l-Istati Membri, lill-parlamenti u lill-gvernijiet tat-Turkija, tal-Kroazja, ta' l-ex Repubblika Jugoslava tal-Maċedonja, ta' l-Albanija, tal-Bożnja u l-Ħerżegovina, tas-Serbja, tal-Montenegro, lill-Istituzzjonijiet Proviżorji ta' Autogovernanza fil-Kosovo u lill-Missjoni tal-Ġnus Magħquda fil-Kosovo. [1] ĠU C 247 E, 6.10.2005, p. 88. [2] ĠU C 227 E, 21.9.2006, p. 163. [3] ĠU C 287 E, 24.11.2006, p. 306. [4] Testi Adottati, P6_TA(2006)0096. [5] Testi Adottati, P6_TA(2006)0263. [6] Testi Adottati, P6_TA(2006)0381. [7] ĠU C 124 E, 25.5.2006, p. 373 [8] ĠU C 139, 14.6.2006, p. 1. --------------------------------------------------